b'\n_START_ARTICLE_\nTBD Devastator\n_START_SECTION_\nDizajn i razvoj\n_START_PARAGRAPH_\nTBD Devastator je u mnogo stvari bio prvi za mornaricu. Bio je prvi mornari\xc4\x8dki jednokrilac, prvi sa\xc4\x8dinjen cijeli od metala, prvi s potpuno zatvorenim kokpitom, prvi s hidrauli\xc4\x8dki sklopivim krilima, te je po\xc5\xa1teno re\xc4\x87i da TBD u svoje vrijeme bio revolucionaran zrakoplov. Stajni trap se mogao uvu\xc4\x87i do pola, tako da su kota\xc4\x8di virili 250 mm ispod krila, \xc4\x8dime je omogu\xc4\x87eno da prisilna slijetanja, prilikom kojih nebi bilo mogu\xc4\x87e izvu\xc4\x87i kota\xc4\x8de, zavr\xc5\xa1e samo s minimalnom \xc5\xa1tetom._NEWLINE_Posadu su \xc4\x8dinila tri \xc4\x8dlana - pilot sprijeda, topnik/radio-operater straga, a ni\xc5\xa1and\xc5\xbeija u sredini. Tijekom bombardiranja, ni\xc5\xa1and\xc5\xbeija je le\xc5\xbeao potrbu\xc5\xa1ke ni\xc5\xa1ane\xc4\x87i kroz prozor u dnu trupa, koriste\xc4\x87i Norden bombarderski ni\xc5\xa1an. Naoru\xc5\xbeanje zrakoplova su \xc4\x8dinili ili jedan Bliss-Leavitt Mark XIII torpedo ili jedna bomba od 454 kg. Obrambeno naoru\xc5\xbeanje se sastojalo od zrakoplovne strojnice 7,62 mm ili 12.7 mm sprijeda, te zrakoplovne strojnice 7,62 mm straga._NEWLINE_Pogon je \xc4\x8dinio Pratt & Whitney R-1830-64 Twin Wasp zvijezdasti motor od 900 KS (671 kW)._NEWLINE_Ameri\xc4\x8dka mornarica je otkupila ukupno 129 komada zrakoplova, te su isti razmje\xc5\xa1teni na nosa\xc4\x8de zrakoplova USS Saratoga, USS Enterprise, USS Lexington, USS Wasp, USS Hornet, USS Yorktown i USS Ranger._NEWLINE_Ameri\xc4\x8dka mornarica je postala svjesna da je TBD Devastator zastario ve\xc4\x87 negdje oko 1940. godine, te se tra\xc5\xbeila zamjena za istoga (TBF Avenger se jo\xc5\xa1 uvijek razvijao), tako da je Devastator ipak do\xc4\x8dekao po\xc4\x8detak rata kao glavni torpedni bombarder na nosa\xc4\x8dima, usprkos tome \xc5\xa1to je predstavljao opasnost za svoje posade jer je bio prespor i slabo okretan, sa laganim obrambenim oru\xc5\xbejem. Njegova brzina pri ispu\xc5\xa1tanju bombe je bila samo 322 km/h, \xc5\xa1to ga je \xc4\x8dinilo lakim plijenom podjednako za lovce kao i za protuzra\xc4\x8dnu obranu. Torpedo \xc4\x8dak nije ni mogao otpustiti na brzinama iznad 185 km/h ._NEWLINE_Mornarica je krajem 1941. svojim zrakoplovima po\xc4\x8dela dodjeljivati imena, tako je TBD postao Devastator.\n_START_SECTION_\nOperativna uporaba\n_START_PARAGRAPH_\nU ranim danima rata na Pacifiku, TBD se dobro dr\xc5\xbeao tijekom velja\xc4\x8de i o\xc5\xbeujka 1942. godine i u bitci kod Koraljnog mora, u kojem su Devastatori pomogli potopiti japanski nosa\xc4\x8d zrakoplova Shoho._NEWLINE_Postojali su odre\xc4\x91eni problemi s Mark XIII torpedima. Mnogi bi pri lansiranju jednostavno zatajili i nebi eksplodirali, a neki su ponirali dublje negoli je bilo predvi\xc4\x91eno. Mornarici je trebalo vi\xc5\xa1e od godine dana kako bi ispravili navedene probleme._NEWLINE_Ti problemi nisu bili ispravljeni u vrijeme bitke kod Midwaya, 4. lipnja 1942. godine. Ukupno 41 Devastator je poletio s nosa\xc4\x8da USS Hornet, USS Enterprise i USS Yorktown u napad na japansku flotu. Njihova lova\xc4\x8dka pratnja je ubrzo izgubila kontakt s njima, tako da su TBD-i zapo\xc4\x8deli napad bez za\xc5\xa1tite lovaca. Kako je za lansiranje torpeda bilo potrebno usporiti zrakoplov i uhvatiti pravilnu liniju pristupa brodovima, TDB-i su bili lak plijen za brze i okretne japanske lovce Mitsubishi A6M Zero. Ukupno je pre\xc5\xbeivjelo samo 6 TBD-a od 41 koliko ih je krenulo u napad. \xc4\x8cetiri TBD-a su se uspjela vratiti na USS Enterprise, niti jedan na USS Hornet i smo dva na USS Yorktown. Niti jedan lansirani torpedo nije pogodio svoj cilj. Me\xc4\x91utim, njihova \xc5\xbertva nije bila uzaludna; herojske akcije posada Devastator-a su privukle ve\xc4\x87inu japanskih lovaca, \xc4\x8dime su ih omeli, tako da je kasniji dolazak obru\xc5\xa1avaju\xc4\x87ih bombardera SBD Dauntless pro\xc5\xa1ao gotovo neopa\xc5\xbeeno pri \xc4\x8demu su tri od \xc4\x8detiri japanska nosa\xc4\x8da u roku od nekoliko minuta bila fatalno o\xc5\xa1te\xc4\x87ena od strane Dauntlessa._NEWLINE_Odmah nakon bitke za Midway mornarica je povukla sve Devastatore, kojih je ionako sveukupno ostalo jo\xc5\xa1 samo 39. Nekolicina ih je jo\xc5\xa1 kratko ostala u slu\xc5\xbebi na Atlantiku, kao i u jedinicama za obuku sve do 1944. godine Izvorni prototip zavr\xc5\xa1io je svoju karijeru u bazi NAS Norman, u Oklahomi, a posljednji TBD u ameri\xc4\x8dkoj mornarici je kori\xc5\xa1ten do studenoga 1944. godine, nakon \xc4\x8dega je povu\xc4\x8den.  Niti jedan zrakoplov nije pre\xc5\xbeivio rat i danas ne postoji niti jedan primjerak u letnom stanju, tek nekoliko olupina pod morem._NEWLINE_Ipak, za katastrofu u bitci kod Midwaya se mo\xc5\xbee re\xc4\x87i da je vi\xc5\xa1e do\xc5\xbeivljena zbog ugo\xc5\xbeenosti torpednih bombardera od protuzra\xc4\x8dne obrane i lovaca, negoli zbog same zastarjelosti zrakoplova.  Usporedbe radi i \xc5\xa1est modernijih zrakoplova TBF Avenger-a koji su djelovali s oto\xc4\x8dja Midway u istoj bitci je tako\xc4\x91er do\xc5\xbeivilo katastrofu i samo je jedan pre\xc5\xbeivio.'